मोदी सरकार को सबसे ज्यादा नुकसान उनके भक्तों के कारण उठाना पड़ रहा है। वे सोशल मीडिया पर जिस भाषा में मोदी का गुणगान और विपक्ष की खिल्ली उड़ाते थे उससे लोगों का पारा आसमान छूने लगता था। भारत के लोग दुश्मन के साथ भी ओछी भाषा में बात करना पसंद नहीं करते। अपना व्यवहार शालीन रखते हैं। लेकिन भारतीय संस्कृति की बात करने वाले भक्त सेक्युलरिज्म को राजनीतिक गाली की तरह इस्तेमाल करते थे और सांप्रदायिकता को राष्ट्रधर्म के रूप में पेश करते थे। जो मोदी के भक्त नहीं वे पाकिस्तान और मुसलमानों के समर्थक करार दिए जाते थे। इससे लोगों के अंदर मोदी के प्रति चिढ़ उत्पन्न होती थी। हिन्दुत्व में गहरी आस्था रखने वाले लोग भी इस तरह की छिछोरी टिप्पणियों को पसंद नहीं करते थे। भले ही भक्तों की यह अराजक और उदंड टोली स्वयं पैदा हो गई हो लेकिन लोगों लगता था कि सोशल मीडिया में प्रचार के लिए पैसे देकर लोग नियुक्त किए गए हैं। मोदी एंड कंपनी को भी उनकी गतिविधियों पर कोई आपत्ति नहीं थी।